Juho Liikanen heräsi Itä-Kuusamossa yllättäen karhun kolkutteluun. Mies ei jäänyt tilanteessa toimettomaksi.

Liekö jano yllättänyt nuoren karhun, joka Itä-Kuusamossa uskaltautui lomamökin terassille penkomaan tyhjiä tölkkejä.

Parhaillaan Kuusamossa kesälomaansa viettävä Juho Liikanen heräsi koiransa kipakkaan haukkumiseen varhain perjantaiaamuna. Kun hän nousi ylös sängystä, mökkituvan ikkunan takana terassilla puuhasteli itse metsän kuningas, karhu.

– Olin näpelöimässä juuri puhelinta, kun näin karhun. Sen vuoksi ehdin siitä sitten videonkin napata, Liikanen naurahtaa.

Rohkea mökkiläinen asteli suoraan terassille ja alkoi häätää karhua pois pihapiiristä kovalla kiroilemisella. Hän jopa uhkasi tunkeilijaa harjanvarrella.

Juho Liikanen arvelee karhun olleen 2–3-vuotias.

– Maisemassa on liikkunut toinenkin karhu. Ehkä se on tämän emä.

Liikanen ei suuremmin karhun vierailua hätkähtänyt. Helsingissä työskentelevä, kuusamolaissyntyinen Liikanen tottuneena eränkävijänä lopulta lepytteli karhua jopa kinkunpalasilla.

– Olisi ehkä ottanut kädestä kinkkua, mutta aivan niin pitkälle en tohtinut mennä.